El president de Ciutadans, Albert Rivera, ha proposat aquest dijous al secretari general del Partit Socialista, Pedro Sánchez, la necessitat de fer una acció conjunta entre PP, PSOE i C's per defensar "la unitat i la igualtat dels espanyols i la legalitat democràtica". Així ho ha manifestat després de la reunió que ha mantingut amb Pedro Sánchez en el marc de la ronda de contactes que el secretari general del PSOE està portant a terme amb les diferents formacions per aconseguir els suports per a la seva investidura. Així mateix, Rivera ha destacat que "no hi ha fissures" entre les tres formacions contra el sobiranisme i ha expressat el seu suport a les accions judicials i als recursos que el govern espanyol en funcions pugui portar a terme contra les lleis per a la desconnexió. Rivera s'ha mostrat esperançat després de reunir-se amb Sánchez i ha dit que hi ha tres mesos per aconseguir un acord de govern. El president de Ciutadans, Albert Rivera, ha volgut destacar la unitat de les tres formacions contra el procés sobiranista. "Sempre hem estat junts en això i especialment en els últims mesos, quan s'ha produït l'intent de ruptura de la legalitat democràtica a Catalunya", ha manifestat. L'acció conjunta plantejada per Rivera per garantir la unitat d'Espanya busca aconseguir el major suport possible. En aquest sentit, ha descartat el suport de Ciutadans a un govern que inclogui Podem perquè la formació d'Iglesias "proposa polítiques de ruptura". "No hi pot haver un ministeri que es dediqui a trossejar Espanya", ha assenyalat irònicament. Rivera s'ha mostrat esperançat després de la reunió amb el secretari general del Partit Socialista, Pedro Sánchez, i ha subratllat que hi ha un marge de tres mesos per aconseguir un acord de governabilitat. "Tinc l'esperança si no, no estaria aquí", ha exclamat en roda de premsa al Congrés davant els periodistes, on ha demanat a PP i PSOE que "cedeixin" per aconseguir un acord a tres bandes. Durant la seva intervenció, ha vaticinat el fracàs de "les posicions enrocades" perquè, segons ell, la ciutadania no permetrà que les diferents formacions no arribin a un pacte de governabilitat per fer "una Espanya millor". La reunió entre Rivera i Sánchez s'ha fet al Congrés dels Diputats i ha durat una hora i mitja. Durant la seva intervenció davant els mitjans de comunicació, Rivera ha assegurat que no permetrà la investidura de ningú si no es fixa "un calendari per a l'execució de les reformes que necessita el país". "No serà fàcil, però tenim l'obligació d'intentar-ho", ha subratllat, tot assegurant que la ciutadania vol "canvi i diàleg" i que cap formació té "majoria". En aquest sentit, ha insistit en el fet que hi ha marge per arribar a un acord i que tot just avui s'ha iniciat el període de negociacions. "Hi ha tres mesos de termini perquè Espanya trobi una fórmula de govern", ha exclamat, i ha afegit que "no es pot dir ara als espanyols que s'ha equivocat votant". Segons Rivera, els votants volen que els nous partits comptin amb els vells i que aquests "abandonin de les trinxeres".

Summary: Rivera proposa a Sánchez fer una acció conjunta amb el PP per defensar la unitat d'Espanya i la legalitat democràtica


El cotxe que aquest dimecres va atropellar la multitud que creuava el pont de Westminster, a tocar del Parlament britànic, s'hauria llogat a Birmingham, a 200 quilòmetres de Londres. Segons la BBC, el presumpte terrorista hauria obtingut el vehicle, un Hyundai 4x4 de color gris fosc, prop de Hagley Road. Precisament en aquesta zona de la ciutat hi ha hagut una batuda policial aquest dijous a la matinada que hauria acabat amb diversos detinguts, segons informen mitjans britànics. El responsable de la unitat antiterrorista de Scotland Yard, Mark Rowley, ha evitat avançar detalls sobre la identitat de l'atacant, que va morir dimecres al vespre després de ser abatut per la policia, però assegura que "podria estar inspirat pel terrorisme internacional". L'últim balanç de temptat terrorista d'aquest dimecres a Londres deixa 5 morts i 40 ferits. Entre les víctimes mortals hi ha un policia, l'oficial Keith Palmer, de 48 anys, que hauria mort després de ser apunyalat pel presumpte terrorista, que també va morir després de ser abatut per agents armats quan intentava accedir al Parlament de Westminster. Les altres tres víctimes i els 40 ferits s'haurien produït quan el mateix agressor hauria envestit un vehicle contra la multitud que creuava el pont de Westminster, als voltants del Parlament britànic.

Summary: El vehicle que es va fer servir a l'atemptat de Londres s'hauria llogat a Birmingham


Un incendi a la sauna d'un hotel de Barcelona ha obligat a desallotjar dues plantes de l'edifici, segons han informat fonts de l'Ajuntament. Els fets han tingut lloc cap a tres quarts de sis de la tarda a l'Hotel Barceló Raval, a la rambla del Raval. Per causes que no han transcendit s'ha originat un foc a la zona de la sauna del complex i els Bombers de la capital catalana han desallotjat les persones que hi havia fins a la segona planta. El succés no ha causat ferits, tot i que el Sistema d'Emergències Mèdiques (SEM), que hi ha anat amb dues dotacions, ha atès una persona in situ per intoxicació de fum. Sí ha calgut desviar el trànsit de la zona per l'acumulació de vehicles d'emergència a la via. Cap a tres quarts de set el foc s'ha donat per extingit.

Summary: Un incendi a la sauna d'un hotel de Barcelona obliga a desallotjar dues plantes de l'edifici


Les matriculacions de turismes han reputat un 5,3% a Catalunya en comparació amb el mateix mes de l'any passat però tot i això es manté una reducció del 7% des de principi d'any, sgeons ha informat l'Associació Espanyola de Fabricants d'Automòbils i Camions (Anfac). En total, a l'octubre es van matricular 14.721 vehicles, mentre que el 2018 van ser 13.977. Per tipologies, les matriculacions de benzina van pujar un 11,5% a l'octubre i les de dièsel han baixat un 20,5%. Pel que fa als elèctrics, la pujada va ser del 25,2%. A l'Estat, les matriculacions van pujar un 6,28% però des de principi d'any també es manté una baixada del 6,35%.

Summary: Les matriculacions de turismes pugen un 5,3% a l'octubre però es manté una reducció del 7% des de principi d'any


El conseller delegat de l'entitat catalana defensa la legalitat de les seves clàusules i afirma que només es negociaran les no transparents ACN Barcelona.-El conseller delegat del Banc Sabadell, Jaume Guardiola, ha afirmat que l'entitat no incrementarà les seves provisions per fer front a un eventual retorn del pagat de més per part dels seus clients amb préstecs hipotecaris per l'existència de les clàusules sòl. El president del Banc Sabadell, Josep Oliu, va xifrar el gener en 490 milions d'euros l'exposició màxima de l'entitat catalana a les clàusules sòl, un cop coneguda la sentència del TJUE sobre la matèria i publicat el reial decret del govern espanyol sobre el mecanisme extrajudicial de resolució de conflictes entre bancs i usuaris. Durant la roda de premsa aquest divendres de presentació de resultats del primer trimestre de l'entitat, Guardiola ha reiterat la legalitat de les clàusules sòl del Sabadell i ha optat per negociar cas per cas amb els usuaris quan existeixin clàusules "no transparents". A preguntes dels mitjans de comunicació, Guardiola ha afirmat que va haver-hi un increment de les reclamacions de clients amb clàusules sòl a partir de la sentència europea i el decret estatal sobre la matèria, però que actualment s'ha tornat a la "normalitat". Tanmateix, el conseller delegat ha admès que s'ha incrementat el percentatge de clients que recorren al banc per percebre allò abonat de més per l'existència de clàusules sòl d'acord amb el "formalisme" que estableix la nova normativa espanyola.  "La política del banc és negociar quan hi ha legitimitat en la reclamació i no negociar quan hi havia transparència en la clàusula sòl del contracte hipotecari. Les clàusules sòl del Sabadell estaven ben ubicades als contractes i eren transparents i negociades amb els clients. Els tribunals ho han reconegut així i quan hi ha algun cas diferent, procedim a fer la negociació amb el client", ha sentenciat Guardiola. En aquesta línia, Guardiola ha valorat l'elaboració de la futura llei hipotecària espanyola i ha recordat que la nova normativa és resultat de la legislació europea. "Espero que govern espanyol i el Congrés facin una bona feina. Tenim un bon mercat hipotecari, amb el major accés a l'habitatge de propietat d'Europa i amb les hipoteques més barates. Hi ha hagut males pràctiques, però cal millorar el que està malament i mantenir el que està bé", ha sentenciat el conseller delegat del Sabadell. Sense novetats sobre el Popular Sobre el Banc Popular, el conseller delegat de l'entitat catalana no ha volgut fer cap comentari, més enllà de reiterat que "el Sabadell és un banc molt fort que ha fet un gran esforç durant la crisi i que ha sortit reforçat". Guardiola tampoc ha fet cap valoració d'una eventual compra del Sabadell per part d'una altra entitat. D'altra banda, els responsables del Sabadell també han ironitzat que l'entitat ja ha "digerit" la seva exposició immobiliària i que es troba fent la "migdiada", encara que es mantinguin alguns actius dubtosos. En relació al Brexit, Guardiola ha cridat a esperar a saber quin serà l'acord final entre el govern britànic i la UE per veure quin serà l'efecte sobre el seu negoci bancari al Regne Unit. El conseller delegat ha recordat que l'activitat de l'entitat catalana al Regne Unit és de 'retail' i no es veurà tant afectada com els bancs que operen a la 'city' de Londres, més enllà de l'efecte sobre el Sabadell del desenvolupament de l'economia britànica. Resultats del primer trimestre Banc Sabadell va obtenir un benefici net de 216,1 milions d'euros en el primer trimestre, cosa que suposa un 14,3% menys que els guanys registrats en el mateix període de l'any passat, segons ha comunicat l'entitat a la Comissió Nacional del Mercat de Valors (CNMV) aquest divendres. El descens de beneficis ja estava previst i s'ha registrat per la concentració en el primer trimestre de l'any dels costos tecnològics extraordinaris per la integració de la plataforma del banc britànic TSB, que ha suposat el desembors d'uns 100 milions d'euros.  A més d'aquests costos extraordinaris, el banc ha destinat els resultats de les operacions financeres a anticipar provisions per valor de 510,6 milions d'euros, el 17,4% més. El benefici del banc (sense TSB) s'ha situat en el primer trimestre en 203,9 milions d'euros, amb un increment del 7,1%. El Sabadell ha registrar un especial bon comportament del marge d'interessos, que aporta 962,4 milions d'euros (un 1,6% més que l'any passat), tot i l'entorn de baixos tipus d'interès.

Summary: Guardiola afirma que el Sabadell no incrementarà més les provisions per afrontar les clàusules sòl


JxCat descarta votar a favor de Miquel Iceta com a senador del PSC per designació parlamentària, tal com ha pogut saber l'ACN. Així ho ha decidit el grup que presideix Jordi Sànchez, en una reunió dels diputats i diputades aquest dimecres al matí a la cambra, que ha durat dues hores. JxCat, doncs, es debat ara entre el 'no' i l'abstenció al líder socialista. Una abstenció facilitaria l'elecció d'Iceta encara que ERC confirmi el vot en contra, sempre i quan Cs votés 'sí'. Els republicans es reuneixen a partir de les 11:00 al Parlament i, de moment, es planteja votar en contra del nomenament d'Iceta. Els dos membres de Demòcrates, Antoni Castellà i Titon Laïlla -adscrits al grup d'ERC- i els quatre diputats de la CUP-CC també votaran en contra d'Iceta. Cs ha assegurat que no bloquejarà la designació, sense concretar si podria votar-hi a favor o bé abstenir-se. La designació autonòmica és imprescindible perquè el president del PSC entri a formar part de la cambra alta espanyola i, d'aquesta manera, pugui ser-ne nomenat president, tal com és el desig anunciat pel PSOE. L'hipotètic 'no' de JxCat, sumat al d'ERC i la CUP-CC, seria suficient per rebutjar la designació d'Iceta, ja que les tres formacions sumarien 65 vots en contra del líder socialista. És la mateixa xifra que reunirien Cs, PSC-Units, CatECP i PPC, en cas que tots aquests grups hi votessin a favor. Segons el reglament del Parlament, la designació quedaria rebutjada després de tres empats consecutius. Fonts de JxCat asseguren que la majoria del grup parlamentari s'inclina per votar 'no' a Iceta, tot i que la decisió no s'ha pres de manera definitiva. El debat ha estat llarg i no hi ha hagut quòrum. Els diputats i diputats han marxat a les 10:00 hores del Parlament per acompanyar el president del Govern, Quim Torra, que aquest matí declara al TSJC.

Summary: JxCat descarta votar a favor de la designació d'Iceta com a senador i es debat entre el 'no' i l'abstenció


El Conselh Generau d'Aran ha creat una xarxa de suport als ramaders durant la crisi del coronavirus. A través del departament de Territori, Paisatge i Gestió ambiental s'ha creat un grup de voluntaris que atendrà els seus treballs en cas que sigui necessari. Aquest grup, coordinat pel Conselh Generau, atendrà el bestiar en cas que un ramader no ho pugui fer per estar afectat pel coronavirus. Aquest grup de voluntaris no està tancat i tots aquells que en vulguin formar part han de trucar al telèfon d'atenció ciutadana del Govern aranès o enviar un mail a sindicatura@aran.org. A l'Aran s'han registrat 12 positius per coronavirus.

Summary: El govern aranès crea una xarxa de suport als ramaders durant la crisi del coronavirus


La Fundació Suñol ret homenatge al galerista Fernando Vijande amb una gran exposició a través de les obres d'un total de 51 artistes, que fan un recorregut per la seva trajectòria professional.  La mostra 'Fernando Vijande. Retrat: 1971-1987' s'inaugura aquest dimarts i es pot visitar fins al 7 d'abril del 2018 En declaracions a l'ACN, l'artista i co-comissari de l'exposició José Luis Alexanco ha destacat que Vijande va ser "un visionari". L'exposició compta amb obres exposades a les galeries Vandrés i Vijande, i també obres actuals dels mateixos artistes, acompanyades de documentació sobre aquell període vibrant i transgressor. Alguns dels artistes que participen en aquest homenatge van adquirir reconeixement internacional, entre els quals hi ha Juan Bordes, Carmen Calvo, Joan Hernández Pijuan, Nino Longobardi. Fernando Vijande també va exposar artistes internacionals com Robert Smith, Robert Mapplethorpe o Andy Warhol, les obres dels quals també formen part de la mostra.

Summary: La Fundació Suñol ret homenatge al galerista Fernando Vijande a través de les obres de 51 artistes


L'empresa vallesana Voronet, amb seu a Cerdanyola del Vallès (Vallès Occidental), ha inaugurat la seva primera filial internacional al municipi mexicà de Leon, a l'estat de Guanajuato. El fabricant de cintes i escumes adhesives per al sector de l'automoció principalment, preveu que la nova filial superi el milió d'euros de facturació l'any vinent. Segons Eduard Papell, gerent de Voronet, la nova filial s'inscriu en el Pa d'Expansió Internacional de l'empresa per als pròxims tres anys que preveu potenciar l'exportació a mercats internacionals que actualment suposa el 40% de la seva producció. Voronet, que l'any passat va facturar 5,4 milions d'euros i que en l'exercici actual preveu superar els sis milions d'euros, exporta els seus productes a nombrosos països europeus així com a Estats Units, Índia, Xina, Japó, Brasil o Xile, entre d'altres.  Junt amb la nova filial a Mèxic, Voronet, que actualment té una plantilla de 34 treballadors, ha invertit recentment un milió d'euros en l'ampliació de les seves instal·lacions a Cerdanyola del Vallès, el que li permetrà incrementar la producció un 35%.

Summary: L'empresa vallesana Voronet obre la seva primera filial internacional a Mèxic


La Federació d'Hostaleria de les Comarques de Girona preveu que els percentatges d'ocupació durant els dies previs de Cap d'Any seran més elevats que els dies de Nadal i apunta que el dia de més entrades serà el dissabte 31 de desembre. En un comunicat, la federació calcula que es registrarà una ocupació del 85% a la Cerdanya i del 70% al Ripollès mentre a les comarques de la costa rondarà entre el 60 i el 75%. La ciutat de Girona i rodalies l'ocupació arribarà al 60%. La Federació ha indicat que l''ocupació hotelera dels dies de Nadal ha estat baixa a les comarques de Girona, d'entre el 55 i el 60% a la muntanya i entre el 40 i el 60% a les comarques costaneres. Pel que fa a la setmana prèvia a la festivitat de Reis es preveu que l'ocupació sigui més baixa que l'anterior, amb una ocupació d'entre el 30 i el 60% a les comarques del litoral i del 50% a les comarques de muntanya tot i que s'esperen reserves d'última hora. La Federació ha indicat que les dades d'ocupació d'aquest any són semblants a les de l'any passat i el perfil del turista es caracteritza per parelles de mitjana edat i famílies catalanes residents a Barcelona ciutat i a la seva àrea metropolitana, seguit de francesos i visitants de la resta de l'estat espanyol.

Summary: Els hotels de les comarques gironines preveuen una ocupació per Cap d'Any d'entre el 70 i 85% a la muntanya


Cesk Freixas donarà el tret de sortida oficial al Barnasants 2019 a l'Auditori el 25 de gener amb la presentació del seu nou treball, una de les 44 novetats discogràfiques que es presenten enguany. Una edició, que tindrà com a lema 'Feixisme mai més', en la qual es dedicarà un concert al centenari de Pete Seeger, al seixantè aniversari de la revolució cubana i el 50è aniversari de 'Dioptria' de Pau Riba. Quimi Portet, Nacho Vegas, Quilapayún, El Cabrero, Javier Ruibal, Roger Mas, Maria del Mar Bonet amb Jose María Vitier, Quico Pi de la Serra, Xavier Baró, Cris Joanico, Joan Isaac i Sílvia Comes i Miquel Gil, entre d'altres, sonaran a la trentena d'escenaris que formen el Projecte Cultural en Xarxa Barnasants. Uruguai és el país convidat.  Abans del concert oficial de Freixas, L'Alguer torna a acollir el concert preinagural. Serà el 19 de gener amb Giorgio Conte i Joan Isaac amb un repertori entre Itàlia i Catalunya amb producció del Barnasants i la col·laboració de Plataforma per la Llengua de l’Alguer. No serà l'únic concert del Barnasants  a l'Alguer, que commemorarà el 25 d’abril, 11 dies després de la seva clausura oficial, l'alliberament del feixisme a Itàlia amb el concert de Quico Pi de la Serra i Maria del Mar Bonet.  Joaquín Carbonell i Ismael Serrano El cantautor Joaquín Carbonell, una de les veus destacades de la Nova Cançó aragonesa, celebrarà 50 anys del seu debut i ho farà al mateix Teatre Marín de Terol el 13 d'abril. El concert, que recorrerà tota la seva trajectòria, serà enregistrat i es presentarà al Barnasants 2020. També estarà d’aniversari Ismael Serrano, que el 10 de febrer al Teatre Joventut farà el repertori de '20 años. Hoy es siempre', en el qual repassarà els seus èxits i presentarà noves cançons i versions. 50 anys del 'Dioptria' Camps ha destacat el concert dels 50 anys del 'Dioptria', de Pau Riba, "un dels discs més importants de la cançó". Riba oferirà un concert especial el 12 d'abril al Teatre Joventut amb De Mortimers. Amb ells ha recreat l'espectacle al voltant del disc.  Centenari del naixement de Pete Seeger  L'any 2019 es complirà el centenari del naixement de Pete Seeger i amb aquest motiu el grup ha pensat un concert commemoratiu que tindrà lloc el 16 de març a l’Auditori de Barcelona. El concert oferirà un repertori de 17 cançons arranjades i adaptades al català pels mateixos integrants de 'Tren Seeger' i comptarà amb la participació de Quico Pi de la Serra, Gemma Humet, Pep Gimeno Botifarra, Joana Gomila i el grup Coses.  'Cuba va. Cançons per la revolució' Al mateix mes, el 29 de març, Joan Isaac pujarà a l’escenari del Teatre Joventut de l’Hospitalet amb diferents artistes en el concert col·lectiu 'Cuba va. Cançons per la revolució', que recordarà els 60 anys de la revolució a l'illa caribenya. València, Gandia i Algemesí seran les capitals Barnasants al País Valencià. El 21 de març, Quico Pi de la Serra oferirà al Teatre Micalet el repertori de Dues Tasses. Dos dies després, Roger Mas tocarà en acústic al Teatre Raval de Gandia. Montse Castellà durà 'Punts de llibre', el 6 d’abril a la Casa Cantonera d’Algemesí. Així mateix, el Barnasants acollirà les estrenes d’Ester Formosa, Xavier Baró, Cris Juanico i Miquel Gil. Altres cites d'enguany són Quimi Portet el 26 de gener al Teatre Joventut la seva Festa Major d’Hivern, amb Jordi Busquets a la guitarra i Ángel Celada a la bateria i el 8 de març Maria del Mar Bonet i el cubà Jose Maria Vitier uniran de nou veu i piano acompanyant-se l'un a l'altre a l'escenari , entre música i cançons de Cuba i de Mallorca. Quilapayún seran el 17 de febrer al Teatre Joventut amb 'Gracias a Violeta y Víctor', en el qual recuperen el cançoner de Violeta Parra i Víctor Jara, cofundador de Quilapayún. També procedent de Xile, Joaquín Figueroa interpretarà el seu repertori el 21 de març al Harlem Jazz Club.  44 novetats discogràfiques  Camps ha dit que apostaran perquè els cantautors i cantautores tinguin un lloc per presentar la seva feina. En aquesta edició hi haurà 44 novetats discogràfiques que es presenten enguany, que representen un 40% dels concerts, i "això demostra que el Barnasants serveix com a eina i la confiança dels creadors", ha apuntat el director del festival.   Uruguai  Uruguai és el país convidat a la 24a edició del BarnaSants amb la presència de Christian Cary, Diego Kuropatwa, Giselle Graside, Pablo Routin, Luciana Mocchi, Daniel Drexler, Fernando Cabrera i Samantha Navarro. 'Feixisme mai més' Pel que fa el lema 'Feixisme mai més', Camps ha indicat que l'edició d'aquest 2018 coincideix amb un augment de l'extrema dreta arreu del món i perquè l'any que ve es compliran els 80 anys "de la derrota de l'antifeixisme i el triomf del feixisme. En un moment com l'actual amb el creixement de l'extrema dreta, cal exhumar el franquisme de les institucions fonamentalment dels aparells de l'Estat".

Summary: Portet, Bonet, Nacho Vegas, Quilapayún, Roger Mas, Pi de la Serra, Joan Isaac i Miquel Gil actuaran al Barnasants 2019


L'exconseller de Cultura a l'exili, Lluís Puig, ha declarat aquest dijous per videoconferència al jutjat d'Osca des de Brussel·les com a investigat per un presumpte delicte de desobediència en el 'cas Sixena'. Tant la fiscalia com l'Ajuntament de Vilanova de Sixena l'acusen de no haver obeït les ordres judicials per lliurar les 44 peces del monestir de Sixena que hi havia al Museu de Lleida i que finalment es van entregar per l'ordre judicial que va comportar l'entrada de la Guàrdia Civil a l'equipament museístic l'11 de desembre de 2017. Puig ha negat l'acusació i ha volgut deixar clar que ell "mai" ha volgut "fugir" de la justícia. L'advocat de Puig, Jaume Alonso-Cuevillas, ha destacat la "normalitat" d'aquesta declaració ja que les videoconferències judicials entre països europeus són "habituals" i ha afegit que "l'excepcionalitat" va ser que l'Audiència Nacional rebutgés les declaracions a distància de Puig, Clara Ponsatí i Carles Puigdemont per l'1-O que es van demanar per escrit al novembre.

Summary: Puig nega desobediència en la declaració judicial pel 'cas Sixena' i diu que "mai" ha volgut "fugir" de la justícia


Els Mossos d'Esquadra han obert una investigació per l'apunyalament per arma blanca d'un veí de Figueres que va quedar ferit greu. L'avís es va rebre ahir quan faltaven pocs minuts per dos quarts d'onze del matí al carrer Calçada Romana de la ciutat, al sector sud. Quan una patrulla del cos policial s'hi va desplaçar, l'agredit ja havia estat traslladat pel SEM a l'hospital de Figueres on va haver de ser intervingut d'urgència. Segons el centre hospitalari, va arribar en estat greu per una ferida al tòrax i, després de ser operat d'urgència, va ingressar a la Unitat de Monitorització (UMO) d'urgències. Aquest matí, continuava ingressat a la unitat amb pronòstic estable dins de la gravetat i es preveu que en els pròxims dies passi a planta. Els Mossos d'Esquadra han obert una investigació per esclarir els fets i descobrir l'autoria de l'apunyalament. Durant l'escorcoll a la zona, no es va trobar l'arma de l'agressió.

Summary: Un home ferit de gravetat per arma blanca a Figueres


Un terç del parc de lloguer de Barcelona està en mans de grans propietaris. Aquesta és una de les principals conclusions del laboratori 'Estructura i concentració de la propietat d'habitatge a la ciutat de Barcelona. 2019 – 2020', elaborat per l'Observatori Metropolità de l'Habitatge de Barcelona (O-HB). L'entitat considera "força elevat" aquest nivell de concentració, especialment en comparació amb les dades del total del parc d'habitatges. Un 32,4% dels habitatges del parc de lloguer estan en mans de propietaris amb més de deu habitatges. Aquesta proporció és pràcticament el doble del pes que tenen aquests propietaris en el total del parc, d'un 17%.  L'estructura del parc d'habitatges de la ciutat de Barcelona està "molt atomitzada". L'O-HB estima que a la capital catalana hi ha 708.775 habitatges en mans de 514.978 propietaris, amb una mitjana d'1,5 habitatges per propietari. Un 84,3% dels habitatges estan en mans de particulars i el 15,7% restant pertany a altres propietaris.  D'aquests, un 11,4% del parc d'habitatges està en mans de persones jurídiques, un 1,6% en mans d'administracions públiques i, la resta, a entitats sense ànims de lucre. En total, menys d'una cinquena part està en mans de grans propietaris. Un 13,9% del parc està en mans de propietaris amb més de quinze immobles i un 17% en mans de propietaris amb més de deu.  Pel que fa a la distribució per la ciutat, les administracions públiques amb més de deu o quinze habitatges tenen una major presència en els barris "més perifèrics" de Barcelona, així com en el districte de Ciutat Vella. La presència de la resta de propietaris és més accentuada en els barris cèntrics de la ciutat. En el cas dels propietaris de més de deu habitatges, es concentren en l'eix que va dels barris de Ciutat Vella fins als barris del districte de Sarrià – Sant Gervasi, juntament amb l'Eixample i Gràcia.  L'estructura del parc de lloguer és "menys atomitzada" que la del conjunt del parc d'habitatges. Segons dades de les fiances d'INCASÒL, Barcelona té 212.291 habitatges de lloguer tradicional en mans de 100.020 propietaris, una mitjana de 2,1 habitatges per propietari. Un 63% d'aquest parc pertany a persones físiques i el 37% restant a altres tipus de propietaris.  El pes dels grans propietaris és major en el parc de lloguer que en el conjunt d'habitatges. Així, un 26,4% del parc de lloguer està en mans de propietaris amb més de quinze habitatges i un 32,4% en mans de propietaris amb més de deu immobles. "Estem parlant d'un increment pràcticament del doble en comparació amb tot el parc d'habitatges", ha assegurat la directora de l'O-HB, Anna Vergés, en una roda de premsa telemàtica.  Vergés ha considerat "força elevat" el nivell de concentració d'una tercera part del parc d'habitatges de lloguer en mans de grans propietaris, sobretot en comparació amb el conjunt del parc d'habitatges. "Veiem un nivell de concentració alt pel que fa als habitatges i sobretot per la relació entre el volum d'habitatges en lloguer i el nombre de propietaris", ha resumit la directora de l'entitat. Tot i això, Vergés ha assegurat que aquesta dada no els preocupa "en absolut" i ha remarcat la tasca de l'observatori com un instrument per recollir informació. En qualsevol cas, ha celebrat que la concentració també es produeixi des de les administracions públiques i que aquestes siguin els "primers grans propietaris". En aquest sentit, ha destacat la "responsabilitat" d'aquests tipus de propietaris de garantir la "funció social" de l'habitatge i professionalitzar el sector. Pel que fa als propietaris del conjunt del parc d'habitatge, el 97% són persones físiques mentre que el 3% són altres propietaris. El cas "més paradigmàtic" és que les 31 administracions públiques, amb un pes proper al 0%, disposen de 407 habitatges de mitjana. L'Institut Municipal de l'Habitatge i la Rehabilitació de Barcelona (IMHAB), l'INCASÒL i l'Ajuntament de Barcelona són titulars d'11.066 habitatges, és a dir, concentren pràcticament el gruix del parc de titularitat pública i són, de fet, els propietaris amb més parc de la ciutat.

Summary: Un terç del parc del lloguer de Barcelona està en mans de grans propietaris


El president del Consell Comarcal del Pallars Sobirà i els 15 alcaldes de la comarca demanen una reunió urgent amb el president de la Generalitat, Carles Puigdemont, per desencallar la problemàtica que pateix la comarca pel que fa a les carreteres municipals. El president del Consell Comarcal, Llàtzer Sibís, ha dit que la petició de reunió arriba davant la ''impossibilitat de fer front a les actuacions imprescindibles de manteniment i conservació de la xarxa viària municipal''. Aquesta situació la cataloga ''d'autèntic col·lapse després de les darreres anualitats sense a penes inversió'' fet que ha obligat a la interrupció de l'accés a alguns nuclis habitats. L'objectiu de la reunió serà exposar ''l'extrema precarietat de les carreteres'' i cercar el compromís del Govern en l'execució de les obres d'arranjament prioritàries aquesta mateixa anualitat 2016, ha dit Sibís. La carta en la qual demanen una reunió urgent al president i al vicepresident del Govern i conseller d'Economia i Hisenda, Oriol Junqueras l'han fet arribar a la delegada del Govern a l'Alt Pirineu i Aran perquè la coordini. En el document s'exposa que ''l'accés rodat a molts nuclis de la nostra comarca presenta un estat de deteriorament important i creixent''. Aquest fet ha motivat nombroses reunions dels diferents alcaldes i presidents de les entitats municipals descentralitzades (EMD) amb el Consell Comarcal del Pallars Sobirà per trobar solucions a ''l'estat lamentable'' de moltes d'aquestes vies de comunicacions. En l'escrit s'argumenta que ''el Consell Comarcal no disposa de la partida pressupostària necessària per poder fer front a aquestes obres d'arranjament i manteniment d'uns accessos que són essencials per al desenvolupament econòmic i el reequilibri territorial''. Aquesta problemàtica en molts casos ha derivat en manifestacions per part dels veïns de la comarca, en recollida de signatures i altres actuacions per tal que les diferents administracions competents trobin una solució a l'arranjament i manteniment dels accessos als nuclis. Sibís ha dit que en el tema carreteres municipals no solament s'hi ha d'implicar Política Territorial sinó també altres departaments com Governació, Empresa o Agricultura.

Summary: El Consell del Sobirà demana una reunió urgent amb Puigdemont per abordar el finançament per les carreteres


El president del govern espanyol, Pedro Sánchez, ha mantingut aquest dijous una conversa telefònica de 10 minuts amb el líder opositor i autoproclamat president de Veneçuela Juan Guaidó, on segons ha explicat de La Moncloa ha destacat el “coratge” amb què actua sense fer menció ni reconeixement explícit a la seva legitimitat com a president de la república de Veneçuela. En la seva conversa, Sánchez ha traslladat a Guaidó que considera “legítima” l’Assemblea Nacional Veneçolana que presideix, i li ha explicat la posició de la Unió Europea, que passa per una celebració d’eleccions lliures “que permetin expressar-se democràticament al poble veneçolà i un rebuig rotund a l’ús de la violència i de la força”. La versió de La Moncloa difereix lleugerament de la que ha donat el propi Guaidó a Twitter, on ha assegurat que el president espanyol li ha “confirmat el seu suport total”.

Summary: Sánchez evita reconèixer explícitament Guaidó com a president legítim però destaca el seu “coratge” i demana eleccions


Txarango ha anunciat a través de les xarxes que ajornen l'edició del festival Clownia que s'havia de fer a finals de juny i la traslladen a l'any vinent, concretament del 24 al 27 de juny. La formació explica que han pres la decisió "després de l'anunci del pla de desescalada del govern espanyol i de la seva falta de concreció, amb el futur incert que això suposa per a la possible realització de concerts i festivals a mig termini". També informen que les entrades adquirides serviran per a l'edició de l'any vinent, tot i que també es dona l'opció de reclamar el retorn dels diners. "Recuperem  l'alegria plena, que ens tornarem a abraçar ben aviat, cuideu-vos", diuen i anuncien que la pròxima edició serà la "més especial i lluminosa".  La vuitena edició s'havia de fer a Sant Joan de les Abadesses (Ripollès) del 25 al 28 de juny d'enguany. El desembre de l'any passat i en només quatre dies es van exhaurir totes les entrades. Clownia és el festival creat i organitzat pel grup, i aquest any vinent tenien previst actuar-hi per acomiadar-se també a casa seva.

Summary: Txarango ajorna el festival Clownia fins l'any vinent per la situació d'"incertesa" amb la desescalada


La recent declaració de les falles del Pirineu com a Patrimoni Cultural Immaterial de la Humanitat i la designació de Barcelona com a Ciutat de la Literatura per la UNESCO han estat dues de les notícies d'aquest any en el món cultural. Un 2016 també marcat per la polèmica al MACBA que va acabar amb el relleu a la direcció, la recuperació del títol de millor restaurant del món del Celler de Can Roca; el primer 4 de 10 de la història descarregat pels Minyons de Terrassa; el periple judicial de la taxa d'Internet; l'èxit de taquilla d''Ocho apellidos catalanes'; el rodatge de la sisena temporada de 'Joc de trons' a Girona i altres localitzacions catalanes; i la recuperació d'espectadors als teatres catalans. Polèmica exposició al MACBA El 23 de març, la comissió delegada del MACBA decidia acceptar la dimissió del director del museu, Bartomeu Marí, arran de la polèmica anul·lació de l'exposició 'La bèstia i el sobirà'. La mostra contenia una controvertida escultura que s'assemblava al rei Joan Carles practicant sexe amb un gos. Marí la considerava poc pertinent, però l'equip de comissionaris i l'artista es van negar a retirar-la. Inicialment, l'exposició es va anul·lar, però al cap d'uns dies l'encara llavors director va fer marxa enrere. Marí feia 11 anys que treballava al museu i set que n'era el director. Periple judicial de la taxa d'operadores d'Internet El 23 de novembre passat, el Tribunal Constitucional (TC) va aixecar la suspensió dels preceptes impugnats per part l’Estat espanyol contra la taxa audiovisual i deixava sense efecte la suspensió cautelar de l’aplicació de l’impost, que es va decretar al setembre passat quan es va admetre el recurs d’inconstitucionalitat.  Els Minyons de Terrassa fan història El 22 de novembre, els Minyons de Terrassa feien història a la plaça Vella de Terrassa descarregant el 4 de 10 amb folre i manilles, una construcció inèdita fins llavors que van coronar en la darrera gran diada castellera de la temporada. Les falles del Pirineu, Patrimoni Cultural de la Humanitat La UNESCO va declarar l'1 de desembre les falles del Pirineu com a Patrimoni Cultural Immaterial de la Humanitat. La candidatura reunia 63 municipis fallaires de Catalunya, Aragó, França i Andorra.   El Celler de Can Roca torna a ser el millor restaurant del món El Celler de Can Roca trencava el 2 de juny tots els pronòstics i es tornava a coronar en la primera posició del llistat dels millors restaurants del món de la revista 'Restaurant', un reconeixement que ja havia aconseguit feia dos anys. En l'edició del 2014, el primer lloc l'havia recuperat el restaurant danès Noma, que aquest any ocupa la tercera posició.  'Ocho apellidos vascos' ja té seqüela catalana La seqüela d''Ocho apellidos vascos', titulada 'Ocho apellidos catalanes' i que torna a dirigir Emilio Martínez-Lázaro, es va convertir en només una setmana en la pel·lícula espanyola més taquillera de l'any.  'Joc de trons' roda la sisena temporada a Girona La cadena nord-americana HBO va escollir Girona, el castell de Santa Florentina de Canet de Mar i Peñíscola com a espais per rodar la sisena temporada de 'Joc de trons', entre altres localitzacions de l'Estat.  Barcelona, Ciutat de la Literatura per la UNESCO La UNESCO va designar l'11 de desembre Barcelona com a Ciutat de la Literatura, passant a formar part de la Xarxa de Ciutats Creatives. En formar part de la xarxa, les ciutats es comprometen a desenvolupar aliances per promoure la creativitat i les indústries culturals, reforçar la participació de la vida cultural i integrar la cultura en els plans de desenvolupament. El teatre segueix camí de la recuperació La temporada teatral 2014/15 va sumar 2,4 milions d'espectadors, 30.000 més que el curs anterior (un 1,27%), consolidant així la línia de recuperació de públic, ocupació i recaptació endegada fa dos cursos després d'anys de xifres negatives. Els espectacles musicals van ser de nou els més concorreguts i l'autoria catalana va ser la protagonista d'un 50,8% dels espectacles programats. A més, van obrir 4 noves sales. Canvi a la direcció de l''Ara' i Catalunya Ràdio En comunicació, l'any ha estat marcat per canvis a la direcció dels mitjans. El Consell de Govern de la Corporació Catalana de Mitjans Audiovisuals (CCMA) va acordar el  28 juliol destituir el director de Catalunya Ràdio, Fèlix Riera. Paral·lelament, la periodista Esther Vera dirigirà el diari 'Ara' a partir del mes de gener. Carles Capdevila seguirà estretament vinculat al rotatiu com a director-fundador. La JEC fixa criteris informatius per la cobertura del 27-S i el 20-D La Junta Electoral Central (JEC) va obligar TV3 a compensar els partits no independentistes per l'emissió de la Via Lliure retransmetent els seus actes de campanya electoral pel 27-S. Es van emetre mítings de PSC, PP, Catalunya Sí Que es Pot i Ciutadans i UDC hi va renunciar. En les eleccions del 20-D, la JEC també va obligar la CCMA a instàncies del PP a tornar als blocs electorals, una mesura que va obligar els mitjans a minutar també  les entrevistes.  Nou conveni col·lectiu de TV3 La direcció de la CCMA i els representants dels treballadors van signar un nou conveni col·lectiu de TV3 que establia el procediment per aplicar, entre el 2015 i el 2018, la sentència de l'Audiència Nacional per retornar la rebaixa del 5% del sou. Té una durada inicial prevista de dos anys (2015 i 2016), amb la previsió d'una possible extensió de la seva aplicació durant dos anys més (2017 i 2018) en cas de no haver arribat a un nou acord a finals del 2016.

Summary: RESUM 2015: La declaració de les falles del Pirineu per la UNESCO i la polèmica al MACBA protagonitzen l'any cultural


Sergi Sabrià ha afirmat aquest divendres a Catalunya Ràdio que Esquerra Republicana de Catalunya (ERC) oferia a Junts per Catalunya (JxCat) un acord "igual al del PSC" per presidir la Diputació de Barcelona. El president dels republicans al Parlament ha afirmat, així, que no entén perquè els postconvergents han optat per la via del PSC "d'Illa, Zaragoza i tot el que representa" i ha lamentat que la confiança entre els dos partits independentistes "ha quedat tocada". També ha considerat un error de primera magnitud "regalar" la tercera institució del país als socialistes i ha dubtat que els presidents Carles Puigdemont i Quim Torra hi estiguin d'acord. Sabrià ha assegurat que la tria de Junts per Catalunya els sap "molt de greu" i ha afirmat que el sentiment que tenen els republicans és que es queden "sols" en l'espai dels drets civils i polítics i en la "solució a través" de les urnes. Amb tot, i com ja ha indicat l'encara vicepresident de la Diputació de Barcelona i candidat d'ERC a la presidència de l'ens, Dionís Guiteras, Sabrià ha confiat que Junts per Catalunya pugui canviar de parer abans de la constitució de l'ens provincial.

Summary: Sabrià diu que ERC oferia a JxCat un acord com el del PSC per la Diputació i lamenta que la confiança "ha quedat tocada"


El president del grup parlamentari de Catalunya En Comú Podem (CatECP), Xavier Domènech, ha exigit als partits independentistes que formin ja Govern. Durant la seva intervenció al torn de paraules que ha obert el president del Parlament, Roger Torrent, en la segona sessió d'investidura de Jordi Turull, el líder dels Comuns ha afegit, això sí, que si els independentistes no aconsegueixen cap acord ho diguin "clarament" perquè es puguin explorar "majories alternatives" per formar propostes "transversals, àmplies i progressistes". A més, Domènech ha reclamat un "front democràtic" que vagi des de la CUP fins "com a mínim" al PSC, i des d'Òmnium fins a CCOO per lluitar pels drets i les llibertats. "Aquesta és l'única possibilitat de sortir de la situació", ha constatat.

Summary: Domènech exigeix a l'independentisme que formi Govern però demana que si no pot s'explorin "alternatives progressistes"


L'Ajuntament de València acull en la seva entrada principal una exposició fotogràfica que recorda els bombarbejos del maig del 1937, que varen afectar de manera important l'edifici. Set imatges de grans dimensions ubicades als mateixos llocs que varen ser bombarbejats ofereixen als visitants una visió dels danys que les bombes varen provocar al consistori valencià. Els atacs es varen produir amb especial intensitat la matinada del 28 de maig quan una esquadrilla italiana de S81 va bombardejar el centre de la ciutat i l'ajuntament. Com a conseqüència dels desperfectes, les sessions del govern republicà, que se celebraven a l'hemicicle del consistori, es varen haver de traslladar a la Llotja de València  La regidora de Patrimoni i Recursos Culturals, Glòria Tello, ha recordat que el diumenge es varen commemorar 80 anys dels bombardejos, que varen provocar  destrosses a l'escala principal i a les dependències limítrofes, com es mostra en les imatges conservades a l'Arxiu del Partit Comunista d'Espanya, que han servit per aquesta exposició. Tello ha indicat així mateix que a la façana principal del consistori encara es poden veure les marques deixades per la metralla. En les set grans fotografies escollides per a l'exposició es pot veure els bombers treballant en els passadissos i assegurant la zona, així com a ciutadans que van acudir a veure les destrosses de la casa consistorial.  L'escala imperial, que s'havia construït en 1924, va quedar parcialment destruïda pel bombardeig, com s'aprecia en les fotografies, però no es va reconstruir fins a 1941, i es va fer amb fidelitat a l'original.  L'exposició amplia la de 'Tempesta de ferro', que va ser inaugurada el passat mes d'abril i que forma part de la restauració del refugi antiaeri de la Guerra Civil situat al pati de l'Ajuntament de València.

Summary: Una exposició mostra els efectes dels bombardejos del maig del 1937 sobre l'Ajuntament de València


Els Mossos d'Esquadra han carregat i han disparat foam contra els manifestants concentrats a la Via Laietana que ha llançat ampolles de vidre, bengales, pots de fum i altres objectes contundents contra la línia policial. El cos català ha fet diversos avisos per megafonia demanant als concentrats que aturessin els incidents violents. Quatre furgonetes dels Mossos han sortit des del carrer Comtal cap a la Via Laietana i agents antiavalots han sortit ràpidament per carregar contra els manifestants. S'han vist escenes de caos al carrer, amb manifestants, policies i furgonetes barrejats sense cap cordó policial definit. Hi ha hagut enfrontaments directes entre agents i encaputxats. Finalment, els Mossos han pogut ordenar la situació i han començat a avançar Via Laietana amunt. La policia demana a la ciutadania que no s'apropi a la zona.  La protesta ha omplert la Via Laietana davant de la prefectura de la Policia Nacional, amb 2.000 persones segons la Guàrdia Urbana. Cinc furgonetes han volgut avançat entre els manifestants i alguns antidisturbis dels Mossos d'Esquadra han hagut d'ajudar dues d'elles perquè havien quedat atrapades. En aquest moment s'han produït els primers moments de tensió, amb llançament de pilotes i pintura contra els vehicles i contra els agents.  Al carrer de les Magdalenes n'ha quedat una pràcticament sense cap protecció i un manifestant ha intentat obrir-la, però finalment ho ha deixat estar. El llançament d'objectes cada cop anava a més, amb ampolles de vidres i altre material contundent. Després d'advertir per megafonia, quatre furgonetes dels Mossos d'Esquadra han avançat des del carrer Comtal i antidisturbis s'han desplegat per carregar contra els manifestants. S'han vist escenes de batalla campal, amb llançament d'objectes massius i enfrontaments gairebé cos a cos entre encaputxats i policies. Alguns agents han hagut de retrocedir davant de l'atac dels manifestants. Els Mossos d'Esquadra han disparat projectils de foam per dispersar els manifestants i han avançat amb les furgonetes per la Via Laietana. Els reforços han arribat i finalment han ordenat la situació. La Policia Nacional també ha ajudat a contenir els manifestants, que han acabat a la part alta del carrer, amb un grup d'antiavalots al davant i una dotzena de furgonetes per darrere seu.  El Sistema d'Emergències Mèdiques (SEM) ha atès les primeres persones. També els Sanitaris per la República. Almenys una persona ha estat detinguda. Irídia denuncia que almenys un periodista ha rebut l'impacte d'una bala de foam. Tornen els incidents violents i les càrregues Els incidents violents han tornat a Barcelona després de sis nits de protestes pacífiques i amb escassa presència policial. Des de la nit de la vaga general de divendres, amb importants aldarulls i una batalla campal a la plaça Urquinaona i altres punts del centre de la ciutat, les mobilitzacions s'havien desenvolupat sense incidents.  Dissabte es va formar un cordó de seguretat amb voluntaris del col·lectiu En Peu de Pau, que va contribuir a destensionar l'ambient i la nit es va desenvolupar sense intervenció dels cossos policials.

Summary: ACTUALIZACIÓ:Els Mossos carreguen i disparen foam contra manifestants a Via Laietana que llançaven objectes contra la línia policial


Un incendi ha cremat dos contenidors i un cotxe aquest divendres a la matinada a Viladecans (Baix Llobregat). Segons els Bombers de la Generalitat, el foc ha començat cap a tres quarts de tres de la matinada a l'avinguda de la Generalitat d'aquest municipi. Fins al lloc s'hi han desplaçat dues dotacions terrestres d'aquest cos, que han sufocat les flames en poca estona. El foc també ha afectat parcialment dos vehicles més, que estaven estacionats al carrer. Amb tot, no hi ha hagut cap persona ferida.

Summary: Un incendi crema dos contenidors i un cotxe a Viladecans


Un estudi de la Comissió de Canvi Climàtic i Economia Circular del Col·legi d'Enginyers Industrials de Catalunya demostra que la Zona de Baixes Emissions (ZBE) pot no ser suficient per reduir la contaminació de Barcelona. La geolocalització de la ciutat fa que sigui especialment sensible a les alteracions meteorològiques i que fins i tot amb una activitat mínima hi hagi episodis d'elevada contaminació, recull l'estudi. La comissió demana accions "molt més ambicioses" i "complementàries" a la ZBE perquè els valors de nivells d'òxids de nitrogen (NOx) i de partícules PM10 siguin "acceptables". Les multes de la ZBE s'activen aquest dimarts, després que el calendari sancionador no comencés l'1 d'abril, com estava previst, per l'estat d'alarma.  L'estudi -elaborat a partir de dades de l'Ajuntament de Barcelona, el Port de Barcelona, l'Institut Cerdà, el Departament de Territori i Sostenibilitat i la Diputació de Barcelona, entre altres fonts- mostra que a l'abril, durant les setmanes de màxim confinament, el trànsit rodat es va reduir un 75%; el transport de passatgers, un 77%; el de mercaderies del Port de Barcelona, un 10%. Els valors de contaminació van disminuir entre un 50 i un 70% i es van assolir valors inferiors als 40 i 20 mg/m3 pels diòxids de nitrogen i les partícules respectivament, que son els valors mitjans recomanats per l'OMS.    La presidenta de la Comissió de Canvi Climàtic i Economia Circular, Concha Zorrilla, destaca que paradoxalment durant aquesta època de màxim confinament "només es van assolir els valors mitjans recomanats per l'Organització Mundial de la Salud (OMS) pels diòxids de nitrogen i les partícules que són inferiors als 40 i 20 µg/m³".   En canvi, durant el maig, amb un lleuger increment de l'activitat i diferents condicions meteorològiques, els valors d'òxids de nitrogen i de partícules van augmentar considerablement i, en algunes hores del dia, es van superar els valors mitjans anuals recomanats per l'OMS.   Sílvia Nadal, membre de la comissió, raona que això demostra que la geolocalització de Barcelona "fa que sigui molt sensible a les alteracions meteorològiques i que fins i tot amb activitat mínima i emissions contaminants inferiors a les que s'aconseguirien aplicant la ZBE, es donin episodis d'elevada contaminació".    Accions complementàries a la ZBE L'estudi conclou que per reduir la contaminació a Barcelona és necessari aplicar una sèrie de mesures complementàries a la ZBE "molt més ambicioses" i que "contrarestin el factor de la geolocalització" de la ciutat. "Cal evitar els desplaçaments diaris innecessaris si es poden suplir gràcies al teletreball o a les reunions en línia", apunta Zorriilla.   També es recomana promoure mobilitat no contaminant, a peu o en bicicleta, i el transport públic, per rebaixar l'ús del vehicle privat, així com repensar la mobilitat també a la segona corona de Barcelona per evitar els itineraris repetitius. Nadal defensa que "cal substituir el vehicle privat de combustió del parc existent i fer un salt cap a vehicles de nova generació com els elèctrics o els d'hidrogen" i que el Port "redueixi la seva contaminació".   "Som conscients que aquestes mesures tenen una incidència directa en els hàbits socials i indirecta en els llocs de treball però creiem que l'objectiu final és tan important que el debat i el consens social sobre la seva viabilitat tècnica i econòmica és més necessari que mai", assenyala la presidenta de la comissió.

Summary: Un estudi d'Enginyers Industrials apunta que la ZBE pot no ser suficient per reduir la contaminació a Barcelona


Tres automòbils han resultat totalment cremats aquest dilluns a Vilanova del Camí (Anoia). Els fets han tingut lloc poc abans de les vuit del matí a l'altura del número 30 del carrer Zorrilla. Un cop els Bombers han rebut l'avís i s'hi han desplaçat, han comprovat que les flames havien afectat els tres turismes i les façanes del número 30, concretament la porta d'entrada, el timbre i uns vidres, i la del número 32-B, la porta d'entrada i la persiana. Una dotació dels Bombers ha treballat en aquest sinistre, que no ha comportat cap ferit i que no ha obligat a fer cap desallotjament.

Summary: Cremen totalment tres turismes a Vilanova del Camí


Els Mossos d'Esquadra i la Policia Local de Manlleu (Osona) han detingut un home, de 41 anys i veí de Manlleu, com a presumpte autor d'un delicte contra la salut pública i d'un delicte de frau de fluid elèctric. Els fets es remunten al passat 6 de juny, cap a les set del matí, quan la Policia Local va rebre un avís per un possible robatori a l'interior d'una casa del carrer de la Coma de Manlleu. En arribar-hi, els agents van entrar a l'habitatge i tot i que a l'interior no hi van trobar ningú, a la zona del garatge hi van localitzar una plantació de marihuana i material pel seu cultiu. L'endemà, també amb la presència dels mossos, els agents van trobar-hi 462 plantes de marihuana, juntament amb una complexa instal·lació amb focus de llum, extractors i filtres d'aire. Ja al vespre, es va localitzar i detenir el propietari de la plantació i el dia 9 va passar a disposició del jutjat d'instrucció en funcions de guàrdia de Vic.

Summary: Detenen un home a Manlleu per cultivar 462 plantes de marihuana


Les bonificacions per desviar el trànsit pesant dels trams ebrenc i penedesenc de la N-340, així com de l’N-240, entraran en vigor previsiblement aquest diumenge, segons han confirmat a l’ACN fonts del Ministeri de Foment. Tal com ja s’havia anunciat, divendres el Consell de Ministres aprovarà aquestes mesures mitjançant un reial decret i les noves condicions entraran en vigor tot just l’endemà de la seva publicació al BOE sense necessitat que ho convalidi el Congrés. L’acord preveu bonificacions per al desviament obligatori dels camions que circulen per l’N-340 per l'autopista AP-7, en els trams entre Peníscola i l'Hospitalet de l'Infant, així com entre Altafulla i Vilafranca Sud, d’un 42,53% en el cas dels trajectes llargs i del 50% els interns. La mateixa mesura s'aplicarà per al tram de l’N-240 entre les Borges Blanques i Montblanc, amb el desviament obligatori de camions per l'AP-2 -i en aquest cas amb un perllongament de la bonificació fins al Pla de Santa Maria-. Finalment, el govern espanyol també preveu eximir dels peatges els vehicles lleugers que facin el mateix trajecte d'anada i tornada en el tram comprès entre Alcanar i Vilafranca Sud en un període de 24 hores.  La mesura afectarà, tant en els trams de l'AP-7 com de l'AP-2, els vehicles pesants de quatre eixos o més. En el cas dels trajectes interns, bonificats amb el 50%, els conductors hauran de disposar d'un sistema de peatge dinàmic o telepeatge (Via T) per poder-se'n beneficiar. També hauran de disposar d'aquests dispositius els conductors que de vehicles lleugers per aconseguir l'exempció, que només s'aplicarà a aquells que efectuïn exactament els trajectes d'anada i tornada -mateixa entrada i sortida- en el tram entre Alcanar i Vilafranca Sud. El decret preveu que l'estat espanyol es farà càrrec de compensar les concessionàries de les autopistes: Aumar en el cas del tram ebrenc de l'AP-7 i Acesa en el cas del tram penedesenc i l'AP-2, totes dues pertanyents al grup Abertis. La previsió màxima de despesa fins a l'any 2021 supera els 41 milions d'euros. Per aquest 2018, Foment preveu destinar, d'entrada, 1,18 milions d'euros; i 14,76 milions el pròxim 2019; 12,73 milions el 2020 i 11,46 milions el 2021. La duració d’aquest sistema de descomptes s’estendrà des de l’entrada en vigor del Reial Decret fins al venciment de la concessió d’autopistes. En el tram de l'AP-7 entre Tarragona i La Jonquera i en el tram Montmeló-El Papiol la concessió acaba el 31 d'agost del 2021; al tram Alacant Tarragona finalitza el 31 de desembre del 2019, i al tram de l'AP-2 Saragossa-Mediterrani venç el 31 d'agost del 2021. Instal·lació de senyals En una piulada a Twitter, l’alcalde d’Altafulla i diputat d’En Comú Podem al Congrés, Fèlix Alonso, ha confirmat que les bonificacions i els desviaments podrien iniciar-se aquest diumenge perquè “no fa falta votació del Congrés”. “Enhorabona a tothom que ho ha fet possible”, ha celebrat Alonso.  En paral·lel, Foment ha començat a instal·lar aquest dimecres i fins divendres la senyalització per al desviament de camions en trànsit de la N-240 cap a l’AP-2 i de la N-340 i l’A-7 cap a l’AP-7. De moment, els senyals estaran tapats fins que diumenge no es posi en funcionament el conveni. Segons ha informat la subdelegació del govern espanyol a Tarragona, en total s’instal·len onze cartells a punts de la xarxa viària estatal, mentre que les concessionàries també instal·len cartells a les sortides de l’autopista.

Summary: Les bonificacions pel desviament obligatori de camions de l’N-340 i l’N-240 entraran en vigor diumenge


Els Mossos d'Esquadra han detingut aquest dijous cinc persones en un operatiu contra delictes d'estafa a Catalunya. La policia ha fet vuit registres i escorcolls judicials, sis a domicilis i dos a empreses, a Sant Vicenç de Montalt, Arenys de Mar, Santa Coloma de Farners, Caldes de Malavella i Banyoles. El cas està sota secret de sumari.

Summary: Detingudes cinc persones en un operatiu per delictes d'estafa


Catalunya Sí que es Pot reclama que sigui d'estudi mentre que C's, PPC i PSC la rebutgen de qualsevol manera ACN Barcelona.-Junts pel Sí i la CUP han proposat aquest divendres la creació d'una comissió sobre transició nacional i procés constituent, i avaluen ara si serà d'estudi o legislativa. La diferència rau en la possibilitat de sumar Catalunya Sí que es Pot, que ha demanat que sigui d'estudi amb l'argument que això garantiria la seva perdurabilitat. De fet, C's, PSC i PPC ja han rebutjat la creació d'aquesta comissió de qualsevol manera, ja sigui d'un tipus o d'un altre. En cas que fos legislativa, els populars ja han donat per fet que el Tribunal Constitucional intervindrà d'ofici i la suspendrà. Els grups s'han donat temps fins dilluns per acabar de concretar la proposta, que es votarà, juntament amb la resta de comissions, en el ple del 20 de gener.

Summary: JxSí i la CUP proposen una comissió de transició nacional i procés constituent i avaluen si serà d'estudi o legislativa


El president del govern espanyol en funcions, Pedro Sánchez, ha transmès aquest dimecres al líder de Podem, Pablo Iglesias, “la importància de la unitat d’acció” per afrontar la situació a Catalunya, i ha insistit que el seu executiu “no descarta cap escenari”, segons fonts de La Moncloa. Sánchez ha reiterat també que “actuarà, si cal, des de la fermesa, la proporcionalitat i la unitat”. Tots dos s’han reunit a La Moncloa durant una hora en el marc de les converses que el president espanyol manté avui amb els líders de les principals formacions espanyoles. Al matí s’ha reunit amb Pablo Casado, i a les 19 té previst fer-ho amb Albert Rivera.

Summary: Sánchez transmet a Iglesias la “importància de la unitat d’acció” i insisteix que “no descarta cap escenari” a Catalunya


El president de la Generalitat, Carles Puigdemont, ha volgut agafar la paraula a l'inici del ple del Parlament per valorar el judici pel 9-N que s'està celebrant contra l'expresident Artur Mas, l'ex-vicepresidenta Joana Ortega i l'exconsellera Irene Rigau. En un discurs de nou minuts, Puigdemont ha remarcat que amb aquest judici es constata que "la democràcia espanyola ha emmalaltit", i que l'Estat està  seient davant els tribunals tres responsables polítics en un "judici polític sense ruboritzar-se". Per al president, Mas, Ortega i Rigau "són culpables d'haver cregut en el Parlament i escoltar els ciutadans" en haver organitzat el 9-N. A més, ha carregat contra el president espanyol, Mariano Rajoy, per erigir-se en interlocutor entre el president dels EUA i Amèrica Llatina i Europa, i voler parlar amb Donald Trump però no dialogar amb Catalunya. Per últim, Puigdemont ha reclamat al Parlament que posin en marxa aquestes converses que li nega l'Estat. "Dialoguem nosaltres que podem i volem", ha conclòs.

Summary: Puigdemont veu la democràcia espanyola "emmalaltida" i retreu a Rajoy que dialogui amb Trump i no amb Catalunya


L'Hospital Universitari Vall d'Hebron ha posat en marxa una iniciativa per afavorir el descans nocturn i el son reparador dels pacients que estan ingressats. A partir de les 10 del vespre es redueix la intensitat lumínica de les habitacions; els professionals d'infermeria fan servir llanternes per evitar encendre els llums i demanen als pacients que apaguin els televisors i que silenciïn els mòbils. Aquestes són algunes de les mesures que promou 'Bona Nit, Vall d'Hebron', així com que professionals, pacients i familiars parlin amb un to més baix. També posen cartells als poms de les portes de les habitacions amb consells per reduir el soroll, uns penjadors similars als dels hotels.

Summary: Vall d'Hebron posa en marxa un pla per afavorir el descans nocturn dels pacients ingressats a l'hospital


L'Audiència Nacional ha decidit deixar en llibertat sota fiança de 30.000 i 15.000 euros els dos últims CDR empresonats per terrorisme, Jordi Ros i Germinal Tomàs, segons han informat fonts de la seva defensa. Al desembre ja van sortir els altres cinc empresonats per l'operació Judes. Alerta Solidària demana col·laboració a la ciutadania per reunir els diners necessaris perquè Ros i Tomàs puguin quedar en llibertat. L'operació Judes es va efectuar abans de la sentència del procés i es va saldar amb la detenció de nou persones –set de les quals van ingressar a presó-, acusades de pertinença a organització terrorista, estralls en grau de conspiració i fabricació i tinença d'explosius.

Summary: L'Audiència Nacional decreta llibertat sota fiança de 30.000 i 15.000 euros per als dos últims CDR empresonats


El Mercat de Música Viva de Vic (MMVV) ha fet aquest dissabte al migdia un balanç provisional de la seva 28a edició. Els organitzadors de la fira han explicat que l'aposta estratègica del Mercat per un canvi de model i el trasllat de tota l'activitat artística i firal a l'Atlàntida "s'ha vist reconeguda per l'èxit d'assistència de professionals i públic general". De fet, s'ha aconseguit un 100% d'ocupació a les taules de treball i els concerts a tres euros han registrat una molt bona afluència de públic. A 24 hores de tancar el certamen, més de 750 professionals de 21 nacionalitats diferents s'han reunit sota el nou model de Mercat, que ha apostat per concentrat l'activitat de negoci en dies laborables –de dimecres a divendres, i mantenir la programació de festival al Sucre i la Plaça Major, les nits de divendres i dissabte. Segons les dades provisionals del MMVV, el públic general ha respost amb molt bona assistència a l'oferta de 3 euros per concert i a l'avançament d'un dia de l'inici de la programació, que va arrencar dimecres i acaba aquest dissabte, amb una millor ocupació respecte l'any passat. La programació de festival continua aquest dissabte amb els concerts d'Est Oest, Quimi Portet i Delafé a la Plaça Major i les actuacions de Dubioza Kolektiv, DJ Wagner Pa i Madcon al Sucre. Segons els organitzadors, aquests dos escenaris van registrar molt bona ocupació la nit de divendres. El MMVV també ha estat l'escenari de la presentació del Pla Integral de la Música de Catalunya, impulsat per la conselleria de Cultura, i que ha d'esdevenir el marc permanent d'interlocució entre el Departament i la resta d'administracions amb el conjunt del sector de la música. En aquest context, el conseller Santi Vila es va comprometre a potenciar i optimitzar els dos mercats estratègics del sector de la música: el Mercat de Música Viva de Vic i la Fira Mediterrània de Manresa. Entre el conjunt d'activitats que ha acollit l'MLav destaca, entre d'altres, la fundació de l'Associació de Dones de la Indústria de la Música, que aquest divendres va aprovar els seus estatuts i neix amb l'objectiu de vetllar pel compliment de la igualtat entre homes i dones al sector de la indústria musical.

Summary: Professionals i públic avalen el canvi de model del Mercat de Música Viva de Vic


En un moment en què s'han aixecat algunes veus crítiques envers els MENA, existeixen mostres que oferint-los els instruments necessaris aquests joves poden construir-se un futur a casa nostra. Amb aquest objectiu, el restaurant DO de Granollers imparteix cursos de cuina per a nois i noies estrangers tutelats per la Generalitat, i també per d'altres amb situacions complexes o que procedeixen de centres de menors com el de Quatre Camins. "Molts no tenen família ni papers i alguns fins hi tot presenten addiccions", assegura David Vázquez, propietari de l'establiment i president del Gremi d'Hostaleria del Vallès Oriental. El cuiner assegura que l'únic que necessiten és "una oportunitat" i apunta que el 90% dels participants acaben trobant feina, sobretot gràcies a les pràctiques que duen a terme en algun dels 300 restaurants adherits al gremi que hi ha en aquesta comarca.  El restaurant Denominació d'Origen (DO) de Granollers s'ha convertit en un oasis enmig del desert per a molts joves amb situacions familiars i vides complexes. Des de fa més de deu anys, l'establiment ofereix cursos de cuina per a nois i noies menors d'edat que no s'han tret l'ESO i d'altres d'entre 17 i 25 anys que procedeixen de centres de menors o que han emigrat del seu país i ara es troben sota la tutela de la Generalitat.  "Normalment són joves que tenen problemes familiars, que no tenen els pares aquí i estan sols, que presenten addiccions o que simplement estan rebotats amb el sistema tradicional", explica David Vázquez, propietari del restarurant DO i president del Gremi d'Hostaleria del Vallès Oriental.  Vázquez reconeix que les primeres setmanes sempre són complicades, però remarca que al final la majoria dels estudiants acaben adaptant-se. "En començar sempre hi ha una barrera, però quan agafen confiança tot millora perquè tenen moltes ganes de formar part de la societat que moltes vegades els rebutja", indica. En aquests sentit assegura que aquests cursos són una forma "d'acompanyar-los perquè quan tinguin la majoria d'edat puguin trobar feina al carrer". Així,  remarca que el 90% dels participants acaben inserint-se en el sector de l'hostaleria, sobretot gràcies a les pràctiques que duen a terme  en algun dels 300 establiments del Vallès Oriental que estan adherits al Gremi.  El cuiner detalla que cada any participen en aquestes sessions un centenar de joves. "No els intentem ensenyar a cuinar, el que fem és explicar-los quina és la dinàmica d'una cuina, com funciona l'ofici, els ajudem a ser organitzats i a partir d'aquí van aprenent", comenta el president del gremi que assegura que també els donen l'oportunitat d'aprendre l'ofici de cambrer.  Vázquez lamenta el recel que existeix envers aquests col·lectius perquè tot i que admet que hi ha un percentatge molt baix que no encaixa i amb el qual és complicat treballar, indica que en la majoria de cassos el resultat és satisfactori. "El que s'hauria de fer és potenciar el vincle amb el territori perquè els veïns i veïnes dels llocs on s'estableix un centre de menors poguessin conèixer aquests nois i noies i crear sinergies", considera.  Una aposta de futur Ramon Selva, exalumne del curs i treballador actual del restaurant DO, assegura que aquesta experiència li va "canviar la vida". Afirma que malgrat que va haver de passar un temps al centre de menors de Quatre Camins, va formar-se i actualment té una bona feina. "Vaig treure'm la ESO i el grau mig i aquí estic", comenta Selva que assenyala que és una oportunitat "per fomentar el voler estudiar i aprofitar el temps".  Per la seva banda, Said Elbarnusi, un dels MENA que està duent a terme aquest curs, explica que va arribar fa uns mesos amb una pastera procedent de Tànger. "M'agrada la cuina, ja havia treballat al meu país i m'agradaria poder ser xef", assegura el jove de disset anys que es mostra amoïnat perquè en tres mesos complirà els divuit. "No se que faré, on dormiré, com menjaré", lamenta Elbarnusi. Afegeix que quan acabi el curs de Granollers començarà un altre a Santa Coloma. "Només vull treballar i enviar diners a la meva família, només vull ajudar-los", remarca el noi que actualment està dormint en un centre de Vilanova i la Geltrú.  Explica que cada dia, ell i un company agafen el tren i fan més d'una hora de trajecte per anar fins al restaurant DO de Granollers. "Abans estàvem més a la vora perquè dormíem en un centre de Vilanova del Vallès, però no ens hi volien, el van tancar i ens van traslladar", explica. Fonts municipals consultades per l'ACN han assegurat que el passat mes de novembre el Govern va decidir ubicar una trentena de joves a la casa de colònies de la Masia de Can Rabassa de Vilanova del Vallès. Detallen que la Fundació Diagrama, que es l'entitat que la DGAIA va contractar per atendre aquests joves, va signar un acord de sis mesos amb la casa de colònies - que té una concessió municipal-. "Es podia renovar si ho deien tres mesos abans, però van passar els sis mesos i no van demanar cap renovació" apunten els responsables municipals que indiquen que per aquesta raó els trenta menors van ser reubicats en d'altres punts del territori.

Summary: Un restaurant de Granollers utilitza la cuina per integrar MENA i joves procedents de centres de menors


El president de la Cambra de Comerç de Barcelona, Joan Canadell, ha titllat de "poc concret" el pacte entre PSOE i ERC per la investidura de Pedro Sánchez i ha reclamat un acord "immediat" sobre infraestructures. "No tenim seguretat que les propostes que es facin vagin en línia de solucionar definitivament el conflicte", ha assegurat el president cameral en una roda de premsa per valorar l'actualitat política. Així mateix, ha reivindicat la necessitat de "desenvolupar un model econòmic propi" a Catalunya i ha defensat l'existència de "dos models, dos Estats". Canadell s'ha referit a aquesta proposta com la "solució definitiva" i ha assegurat que traslladarà aquest posicionament a la Unió Europa per "internacionalitzar" la resolució del conflicte.

Summary: Canadell titlla de "poc concret" l'acord entre PSOE i ERC i reclama una pacte "immediat" sobre infraestructures


Les obres de construcció de l'edifici de l'Ajuntament de Bassella (Alt Urgell), el qual servirà per posar fi a dues dècades d'ús provisional d'un magatzem ubicat al costat de la carretera C-14, han començat aquesta setmana amb els treballs de moviments de terres. Es preveu que l'actuació, que compta amb un pressupost de gairebé mig milió d'euros, s'allargui uns set mesos, amb l'objectiu que les noves dependències entrin en funcionament a finals d'any. De fet, aquesta serà la primera seu del consistori que s'haurà executat amb la idea d'acomplir amb aquesta finalitat, ja que abans que l'antic poble de Bassella quedés negat per les aigües del pantà de Rialb, l'ajuntament s'ubicava a les antigues escoles de la localitat. L'alcaldessa de Bassella, Cristina Barbens, ha explicat que el nou edifici tindrà una superfície de 300 metres quadrats, els quals estaran distribuïts en una sola planta amb l'objectiu de facilitar l'accés a les persones amb mobilitat reduïda. L'equipament comptarà amb un arxiu, tres despatxos, una recepció i una sala de plens. Aquesta darrera tindrà un caire multifuncional ja que, segons les necessitats, quedarà oberta al vestíbul per tal de guanyar espai. Per Barbens, amb les noves dependències s'acomplirà "amb les necessitats" del municipi i es deixarà enrere una etapa d'ús provisional d'un magatzem ubicat a prop del Museu de la Moto, a tocar de la C-14, el qual va ser cedit per un veí del municipi de forma desinteressada però on pràcticament no hi ha separació entre els espais d'atenció ciutadana i els necessaris per acollir la plantilla que treballa per l'administració local.  L'edifici s'està construint al nucli d'Ogern, el més poblat dels que aglutina el municipi, i es troba al costat del que acull el dispensari mèdic i una sala polivalent. Els terrenys on s'hi està treballant han estat cedits i formen part d'una parcel·la d'equipaments que es troba dins de l'àrea del pla de millora urbana que ha definit el consistori en aquesta zona.

Summary: Comencen les obres de l'edifici de l'Ajuntament de Bassella, que des de fa vint anys ocupa un magatzem proper a la C-14


El radar meteorològic de Vallirana torna a estar en funcionament des d’aquest dijous, després de quatre anys inoperatiu degut a problemes estructurals i tècnics provocats per la seva antiguitat. L’equipament, obert per primer cop fa 20 anys, completa així la xarxa de radars meteorològics de Catalunya, formada per altres tres dispositius ubicats en punts estratègics per tal d’obtenir dades del conjunt del territori. El conseller de Territori i Sostenibilitat, Josep Rull, ha inaugurat aquest dijous les obres destacant que “Catalunya es situa ara a primer nivell en termes europeus pel que fa a informació meteorològica”. Al mateix temps, però, el conseller ha lamentat que l’estat espanyol “veti” l’accés de la Generalitat a la informació europea a nivell climatològic, assegurant que això “és un problema per als ciutadans, que no poden tenir un servei de més qualitat”.

Summary: Vallirana recupera el radar meteorològic, que completa la xarxa de control de dades de tot el territori català


El Col·legi d’Advocats de Tarragona critica que la ciutat és l’única capital catalana que no disposa d’un edifici que aculli tots els òrgans judicials i ha lamentat que el territori “sempre està a la cua de les inversions públiques”. El degà de la institució, Manel Albiac, ha lamentat aquest dimarts l’actual dispersió de seus, moltes de les quals creu que són “obsoletes”. Per aquest motiu, el Col·legi d’Advocats apel·la a la “sensibilitat” del nou Govern i del nou conseller de Justícia, Carles Mundó, per poder iniciar les obres del Fòrum Judicial que es preveia inaugurar el 2017 a la zona de l’Hospital Joan XXIII. Els advocats continuen reclamant el projecte perquè creuen que permetrà millorar l’atenció a la ciutadania i també les condicions dels treballadors i dels mateixos lletrats.

Summary: Els advocats tarragonins apel·len a la “sensibilitat” del nou Govern per desencallar el Fòrum Judicial


Els Mossos d'Esquadra han detingut el propietari de tres botigues de compravenda d'or per adquirir joies robades. El detingut és un home de 47 anys, de nacionalitat índia i veí de l'Hospitalet de Llobregat, i està acusat d'un presumpte delicte continuat de receptació. Els Mossos d'Esquadra han recuperat joies robades a Vilassar de Mar, Manresa i Barcelona. La detenció es va produir durant una inspecció administrativa ordinària en establiments de compravenda de l'Hospitalet. En un dels locals es van localitzar un conjunt de joies sense la documentació acreditativa de la seva procedència. Davant d'això, es van intervenir totes les joies, amb un pes total de 1.036,17 grams i un valor de 30.000 euros. A partir d'aquí, els Mossos van obrir una investigació per esbrinar l'origen de les joies. Es va constatar que les joies intervingudes havien estat robades en domicilis de Vilassar de Mar, Manresa i Barcelona. La policia va detenir el propietari de l'establiment, que també ho és de dos locals més, un segon a l'Hospitalet de Llobregat i un altre a Barcelona. Segons els Mossos, aprofitava l'activitat comercial dels seus establiments per adquirir béns provinents d'activitats il·lícites, amb un específic ànim de lucre i enriquiment propi. La investigació continua oberta per comprovar si el detinguts pot tenir més joies sostretes. El detingut ha quedat en llibertat amb càrrecs.

Summary: Detingut a l'Hospitalet de Llobregat el propietari de tres botigues de compravenda d'or per adquirir joies robades


"Cal fer tot el que estigui a les nostres mans" i "tenim una oportunitat de fer-ho ara" ACN Rivera.-El president de Ciutadans, Albert Rivera, emplaçarà aquest divendres el president del govern espanyol, Mariano Rajoy, a portar al Tribunal Constitucional l'admissió a tràmit per part de la Mesa del Parlament de la declaració de ruptura que Junts pel Sí i la CUP han presentat al Parlament. Segons Rivera "en aquesta ocasió el Tribunal hauria de pronunciar-se sobre això" perquè "la Mesa del Parlament no és un registre, sinó un òrgan de govern d'un parlament i no es pot discutir en un parlament si les lleis es compleixen o no ni es pot afirmar que els tribunals no són legítims". En aquest sentit ha recordat que el govern espanyol "de moment no ha actuat" en aquesta direcció. "És legítim que ells tinguin una altra estratègia" però "pensem que cal fer tot el que estigui a les nostres mans" i que és al Constitucional qui pot recórrer l'admissió a tràmit i si no s'accepta aquesta impugnació fer-ho després "tenim una oportunitat de fer-ho ara ja", ha dit. Rivera ha fet aquestes manifestacions abans d'oferir a Madrid un dinar informatiu on ha assistit, entre altres, la president de la Comunitat, Cristina Cifuentes. Amb tot, ha assegurat que divendres "escoltarà" el president del govern, Mariano Rajoy, a la reunió que tots dos mantindran a La Moncloa, i espera conèixer "quin és el pla" que té a Catalunya.  També li exposarà les seves propostes jurídiques i li manifestarà "la ferma convicció que els demòcrates hem d'estar junts i els que no respecten la democràcia i les lleis democràtiques han de saber que governi qui governi a Espanya a partir del 20-D rebrà la col·laboració dels altres partits i per tant no hi haurà ni una sola fissura".  Segons Rivera, el primer pas a fer és el recurs que C's, PP i PSC ja han presentat a l'admissió a tràmit de la declaració de Junts pel Sí i la CUP, que és "anticonstitucional i antidemocràtica", però cal portar també l'admissió ja al Tribunal Constitucional.

Summary: Rivera traslladarà a Rajoy que cal portar l'admissió a tràmit de la declaració de ruptura al Tribunal Constitucional


El Parlament ha rebutjat que el president de la Generalitat, Quim Torra, donés avui explicacions sobre el seu suport als CDR just després de la seva compareixença a petició pròpia per la situació postsentència. Cs ha fet una petició per alterar l'ordre del dia i forçar que Torra també hagués de parlar explícitament dels CDR i dels detinguts investigats per terrorisme. Els vots en contra de JxCat, ERC i la CUP han tombat la iniciativa mentre que els comuns s'hi han abstingut. En canvi, PSC i PPC han donat suport a Cs. Concretament, el partit taronja volia que el president Torra es retractés d'haver dit 'apreteu' als CDR.

Summary: El Parlament rebutja que Torra doni explicacions avui sobre els CDR


El delegat del govern espanyol avisa que si hi ha desobediència l'Estat "té els recursos per poder exigir que es compleixi la legalitat vigent" ACN Barcelona.-El delegat del govern espanyol a Catalunya, Enric Millo, ha apuntat aquest dissabte que vol pensar que el Govern acatarà el seu cessament i no ha descartat que en les properes hores es produeixin noves destitucions als departaments un cop els ministres assumeixin el control de les diferents conselleries. En declaracions a Catalunya Ràdio, ha avisat que si hi ha desobediència malgrat tot l'Estat "té els recursos per poder exigir que es compleixi la legalitat vigent". Així mateix, Millo ha advertit que seria "molt greu" que alguns fessin boicot a les eleccions i ha dit que tampoc vol pensar que això passi. En preguntar-li si es podran presentar  partits amb programes independentistes, ha apuntat que "fins al dia d'avui ningú ha dit el contrari". També ha aprofitat per negar que hi hagués "cap acord, conversa o formalisme" que indiqués que el president de la Generalitat, Carles Puigdemont, convocaria eleccions a canvi que no s'apliqués el 155. Després de confirmar que Puigdemont ja no és el president de la Generalitat i que ara la màxima autoritat és Mariano Rajoy, Millo ha dit que confia que el Govern acatarà les mesures anunciades en aplicació del 155. En aquest sentit, ha entès que no és necessari comunicar-los res, perquè ja és suficient amb la publicació de les mateixos en el BOE. Així mateix, ha recordat que el govern espanyol ja ha presentat un recurs per demanar la nul·litat de la declaració d'independència, i ha constatat que la suspensió serà "immediata" i per tant "no tindrà efectes". En preguntar-li què passaria si el Govern o els partits independentistes no reconeguessin l'autoritat del TC, ha apuntat que en una democràcia i en un estat de dret entén que "tots els demòcrates acceptaran que aquests acords presos (els derivats del 155) es puguin portar a terme de manera pacífica i moderada". "Vull pensar que no hi haurà desobediència. Si n'hi hagués el propi Estat té els recursos per poder exigir que es compleixi la legalitat vigent", ha afegit. En aquest sentit, ha fet una crida a la "serenitat i la prudència" i a respectar el "marc legal democràtic vigent de l'Estat".  "Els menys cessaments possibles" Millo no ha descartat que en les properes hores es produeixin més destitucions, tot i que ha apuntat és que la voluntat es que siguin "els menys possibles". Ha explicat que ara s'han designat els organismes que depenen dels diferents ministeris i que assumeixin les funcions dels consellers destituïts. Seran ells "els que decidiran els cessaments que es puguin continuar produint". "No podem descartar que cada ministre decideixi altres cessaments", ha afegit. En tot cas, el delegat del govern espanyol a Catalunya ha destacat que "la gran virtut" de les mesures anunciades per Rajoy és que "deixen fora les persones que han decidit trencar al legalitat" i alhora convoca eleccions perquè els catalans decideixin el seu futur en una votació "legal". Precisament, en preguntar-li si els partits independentistes s'hi podran presentar, ha assenyalat que "fins al dia d'avui ningú ha dit el contrari", i ha argumentat que la defensa de l'aspiració legítima de la independència és pot produir "democràticament", però "una cosa és defensar-la i una altra és imposar-la". També ha aprofitat per advertit que "la possibilitat que hi hagi un boicot seria un comportament molt greu" i ha dit que vol pensar que això no passarà. "Em costa molt imaginar que demòcrates vulguin boicotejar unes eleccions autonòmiques, on les urnes estaran posades perquè tots els catalans de manera legal puguin expressar la seva opinió", ha argumentat. Sobre la convocatòria d'eleccions que el propi Puigdemont va plantejar dijous però que després va acabar descartant, ha indicat que no es tractava de comicis a canvi de retirar el 155, perquè unes eleccions "no havien d'estar condicionades a cap altra cosa".  Millo ha opinat que sí que és cert que si realment el president hagués optat per convocar comicis això "hagués canviar l'escenari i hagués obligat a tots a replantejar la situació". Ara bé, ha negat "cap acord, conversa o formalisme" que indiqués un pacte d'una cosa per l'altra.

Summary: Millo vol pensar que el Govern acatarà el cessament i no descarta noves destitucions als departaments


La nova versió del Seat Arona, amb motor híbrid de gas i benzina, ja és a punt per sortir al mercat. El model ha estat dissenyat i desenvolupat a la planta de Martorell, on també es fabricarà, aprofitant la línia de producció de les altres versions del mateix model. L'Arona TGI serà el primer SUV urbà del món en disposar d'un motor d'aquestes característiques. L'ús de gas natural comprimit, a més de benzina, ofereix a l'usuari més autonomia i estalvi de combustible i significa una reducció important d'emissions. La posada de llarg del nou Arona serà al Saló de l'Automòbil de París, entre el 4 i el 14 d'octubre, on també hi serà per primer cop davant el gran públic el nou Seat Tarraco. La família Arona serà la quarta de la gamma Seat en incorporar un motor més net, després que ja fessin el salt a l'híbrid els models Leon, Ibiza i Mii. "L'ús del gas natural comprimit suposa una alternativa sostenible a la benzina i el dièsel", assegura el president de Seat, Luca de Meo. Des de Seat confien que les vendes funcionaran be, però no es fa cap pronòstic a curt termini.

Summary: Seat llança la versió hibrida de l'Arona, que també es fabricarà a Martorell


Delgado diu que Territori els ha traslladat que l'ampliació fins a l'hora s'haurà "d'argumentar" i ella considera que "no hi ha motius" per fer-la ACN Barcelona.-Els treballadors dels VTC estarien disposats a acceptar els 15 minuts de precontractació que preveu el decret de la Generalitat, que aprovarà aquest dimarts el Govern. Aquest migdia, una representació de tres treballadors, entre les que hi havia la conductora María José Delgado, s'ha reunit amb el conseller de Territori i Sostenibilitat, Damià Calvet. Segons ha explicat Delgado, el conseller els ha refermat la intenció d'incloure el quart d'hora de precontractació i els ha traslladat que hi ha un projecte de llei en marxa amb "totes les parts" que tindrà en compte les reivindicacions tant del sector dels VTC com dels taxistes. Els conductors VTC i les empreses debatran en les pròximes hores si ho acaben acceptant i aixequen les protestes. Pel que fa l'hora de marge, quedaria en mans de l'AMB però segons Delgado els han comentat que l'ampliació s'ha de justificar i, segons ha dit ella, "no hi ha motius" per fer-la. "L'hora no existirà", ha sentenciat.   El decret del Govern preveu la precontractació de 15 minuts i deixa en mans dels municipis la possible ampliació d'aquest temps, que indica que ha d'estar "justificada" per una sèrie de motius. L'AMB ja ha indicat que promourà l'ampliació fins a l'hora de precontractació. Des de Territori han especificat que és precisament això el que han traslladat als conductors VTC. "La intenció no és que desapareguem sinó conviure i treballar ordenadament", ha afirmat Delgado, que ha valorat positivament la trobada, en què Calvet els ha deixat clar que aquest dimarts se signarà el decret però que s'està treballant en un projecte de llei on es tindrien en compte tots els sectors implicats. En qualsevol cas, Delgado ha valorat positivament la reunió i que se'ls hagi rebut i ha destacat que ha vist "predisposició" a la Generalitat per buscar una solució, encara que aquesta "no serà immediata però sí amb futur". "Serà una regulació amb pros i contres en un sentit i un altre i d'una manera viva comptant amb les necessitats de l'usuari, dels treballadors VTC i del sector del taxi", ha explicat la conductora VTC. Delgado no ha volgut avançar si s'aixecaran les protestes a la Diagonal o quins seran els pròxims passos a seguir a l'espera de debatre en les pròximes hores si accepten els 15 minuts amb la resta de treballadors i les empreses. Els conductors també han explicat que aquest dilluns s'han reunit amb el secretari general de l'UGT a Catalunya, Camil Ros, qui els ha traslladat el seu suport i que intentaran concretar trobades amb els Departaments d'Economia i Treball i amb partits polítics. Per la seva banda, fonts de Territori i Sostenibilitat han explicat a l'ACN que la trobada ha estat "cordial" i que ha servit per "intercanviar punts de vista sobre la regulació" que prepara la Generalitat. Prèviament, els representants de la conselleria han celebrat una nova trobada amb el món socioeconòmic.

Summary: Els treballadors dels VTC acceptarien els 15 minuts de precontractació després de reunir-se amb Calvet


Els alcaldes del Vendrell i Calafell afronten aquest cap de setmana amb "preocupació" per la previsible arribada massiva de veïns amb segones residències. Amb l'entrada a la fase de represa, és el primer cap de setmana des que va esclatar la crisi sanitària que es permet la mobilitat entre la capital catalana i l'àrea metropolitana amb la zona del Baix Penedès, on milers de famílies que hi tenen apartaments per passar les vacances. El temor, relaten els alcaldes a l'ACN, és que aquests "veïns d'estiu" es comportin de forma "relaxada" a l'hora de complir les mesures contra el contagi de la covid-19. Els batlles apel·len a la responsabilitat individual i demanen evitar les aglomeracions, especialment durant la revetlla de Sant Joan. "El virus vol gent. És evident que un municipi que passa de 40.000 habitants a 120.000 està multiplicant el risc de contagi". Així resumeix l'alcalde del Vendrell, Kenneth Martínez, el "temor" que té el consistori a la situació que pugui viure el municipi aquest cap de setmana, quan s'espera que s'hi desplacin bona part dels veïns amb segones residències als nuclis de Sant Salvador i Coma-ruga, especialment.  Martínez diu que comprèn que els "veïns d'estiu" tinguin necessitat d'esbarjo "després de tants mesos tancats a Barcelona i l'àrea metropolitana", però els reclama que actuïn amb "moderació, raó i prudència" i que siguin conscients "que el virus no fa festa".  L'alcalde del Vendrell lamenta que la mobilitat permesa entre el Baix Penedès i Barcelona coincideixi amb el cap de setmana proper a la revetlla de Sant Joan, i assegura que hauria preferit que es posposés l'entrada a la fase de represa fins després d'aquesta festivitat. "És massa coincidència i suposa assumir riscos de rebrot", diu Martínez. L'alcalde insisteix a demanar a la ciutadania que eviti les revetlles massificades i els insta a fer celebracions en família o grups reduïts. En aquest sentit, recorda que el municipi no permetrà l'accés a les platges la nit de Sant Joan per evitar grans revetlles espontànies, ni tampoc ha autoritzat concerts ni sopars populars als carrers.  Al mateix temps, coincidint amb la imminent revetlla, l'Ajuntament reforça el cos de la Policia Local amb sis agents addicionals. Es tracta d'una incorporació habitual en època d'estiu, però l'alcalde remarca que enguany focalitzaran part de la vigilància en evitar que hi hagi aglomeracions a les zones més turístiques. Al municipi veí de Calafell, l'alcalde Ramon Ferré comparteix els mateixos neguits. "Ens preocupa el "relaxament" perquè la gent que ve no té arrelament al poble i no se l'estimen com els que vivim aquí", diu Ferré, que constata que els veïns de segona residència es comporten amb certa "desídia" durant les seves vacances al municipi. "Temem que aquest relaxament provoqui imprudències que puguin posar en risc les persones", afegeix. Com passa al Vendrell, a Calafell durant l'estiu es multiplica la població, que arriba a ser quatre vegades superior respecte la resta de l'any. Segons l'alcalde, diversos els veïns amb segona residència ja es van instal·lar al municipi durant el confinament, malgrat no estigués permès. Ara preveu que s'ompliran un bon gruix dels apartaments dels nuclis de Segur de Calafell i Calafell Platja, per la coincidència de la fi de la desescalada, la fi del curs escolar i la revetlla de Sant Joan. Davant l'increment de població i de l'activitat a les zones més turístiques, Ferré destaca que aquest dissabte entrarà en servei un patrullatge especial entre la Policia Local i els Mossos d'Esquadra. L'objectiu, subratlla, és evitar aglomeracions "i, si es veu molta afluència de gent, caldrà dispersar". La vigilància es desplegarà al vespre i se centrarà en la zona comercial, de restauració i oci nocturn dels nuclis de la platja. Ferré insta la ciutadania a "ser responsable" i mantenir el distanciament social i les mesures de seguretat. "Això no ha acabat. Estem guanyant la guerra, però fins que no eliminem el virus, hem d'estar alerta", recalca.

Summary: Els alcaldes del Vendrell i Calafell temen un "relaxament" vers la covid amb l'arribada dels veïns de segona residència


La Moncloa ha enviat un breu comunicat arran de la detenció i l'empresonament d'un home de Terrassa per voler matar el president espanyol, Pedro Sánchez. Els Mossos el van detenir a mitjans de setembre a casa seva, on tenia un arsenal d'armes de foc. La Moncloa afirma que "en cap cas" s'ha vist compromesa la seguretat del president. A més, afegeixen que aquest tipus d'amenaces són "una constant" a la que es resignen a acostumar-se. També aprofiten per agrair les mostres de solidaritat rebudes i advoquen per seguir treballant per "la serenitat en el debat polític".  Segons avança 'Público', el detingut és un expert tirador de 63 anys, vigilant de seguretat, que pensava atemptar contra Sánchez com a revenja per la decisió del govern espanyol d'exhumar les restes del dictador Francisco Franco del Valle de los Caídos.

Summary: La Moncloa afirma que el detingut a Terrassa no ha compromès "en cap cas" la seguretat del president


Els alcaldes de l'alt Maresme, amb el suport del Consell Comarcal, s'oposen frontalment a qualsevol actuació de regeneració de platges que suposi tornar a dragar, un any més, el fons marí. La Comissió del Litoral s'ha reunit d'urgència aquest dimarts després que alguns municipis hagin rebut una comunicació del Ministeri de Medi Ambient anunciant l'extracció de 150.000 metres cúbics de sorra de port d'Arenys i de la llera del Tordera per a la regeneració de la platja de Blanes (Selva). L'impacte mediambiental en l'ecosistema, la manca de diàleg per part del Ministeri a l'hora d'escoltar les reivindicacions del territori i la manca d'una solució global per al litoral que eviti la continua adopció de mesures puntuals són els principals arguments de les al·legacions que els ajuntaments presentaran al projecte. La Comissió del Litoral del Consell comarcal del Maresme vol enviar un "missatge d'unitat" del territori en front del darrer projecte que el Ministeri de Medi Ambient preveu dur a terme a la costa maresme, amb l'extracció de sorra per a la regeneració de la platja de Blanes. El projecte vol extreure 100.000 metres cúbics de sorra de la Tordera i 50.000 més del port d'Arenys. En paraules del president comarcal Miquel Àngel Martínez, cal "unir voluntats i generar sinèrgies" per actuar en "defensa del front marítim" i per demanar que la regeneració de les platges es faci sense que hi hagi impacte en el fons marí, com han denunciat els representants d'ajuntament de l'alt Maresme, com Arenys, Tordera, Malgrat de Mar o Santa Susanna. L'alcaldessa d'Arenys de Mar, Annabel Moreno, anuncia que el consistori ja ha presentat formalment les al·legacions al projecte i adverteix que l'impacte de la draga en el fons marí afecta l'ecosistema i crea també un "greu perjudici als pescadors" de la confraria de Sant Elm, que històricament s'han queixat d'aquests sistemes de regeneració de platges. Un altre dels arguments dels alcaldes per rebutjar el projecte és la manca de diàleg amb el territori a l'hora d'impulsar actuacions d'aquestes característiques. També lamenten que després de dos anys no hagi hagut novetats en relació al projecte d'estabilitat de les platges, presentat el 2014, i que havia d'aportar solucions a llarg termini per a tot el territori. En aquest sentit, el segon tinent d'alcalde de Malgrat de Mar, Oliver Sánchez, demana al ministeri que treballi per a una "solució global", enlloc d'improvisar solucions puntuals per a moments especials. També la portaveu de la Plataforma Preservem el Litoral, Noemí Pineda, demana "amplitud de mires" i solucions "amb perspectiva de conca".

Summary: Front comú d'alcaldes del Maresme en contra de l'extracció de sorra per a la regeneració de la platja de Blanes


El conseller de Territori i Sostenibilitat, Damià Calvet, s'ha compromès aquest dissabte al matí a crear una Taula de la Qualitat de l'Aire a la comarca de les Garrigues amb l'objectiu "d'afrontar" el projecte de Nova Tracjusa, que planteja que les instal·lacions d'aquesta empresa a Juneda (Garrigues) puguin tractar purins a partir de la crema de residus. Ho ha anunciat després d'haver parlat breument amb els responsables de la plataforma 'Aturem la incineradora de Juneda', que aquest dissabte s'han concentrat a l'exterior de la 57a Fira de l'Oli de les Borges Blanques. Posteriorment, Calvet ha visitat el recinte firal on ha presidit l'acte d'agermanament entre la DOP Les Garrigues i el Gremi de Forners de les Terres de Lleida

Summary: Calvet es compromet a crear una Taula de la qualitat de l'aire a les Garrigues per avaluar el projecte de Nova Tracjusa


L'expresident de la Generalitat Carles Puigdemont ha fet una crida a Espanya i les institucions europees a "abandonar la repressió de l'un i la complicitat de l'altre" i aprofitar les "noves oportunitats polítiques" que s'obren després de la sentència del TJUE sobre la immunitat d'Oriol Junqueras per "iniciar el camí de la mediació i la negociació". "La justícia europea ha fet més per la resolució del conflicte que 2 anys de repressió de l'Estat i de silenci vergonyós de les institucions europees", ha dit. Puigdemont ha posat en valor la posició del president de l'Eurocambra, David Sassoli, en contrast amb la del seu antecessor. L'expresident ha emplaçat les institucions europees a "assumir la seva responsabilitat en la recerca d'una solució negociada i justa".

Summary: Puigdemont crida Espanya i la UE a aprofitar les "noves oportunitats polítiques" i iniciar un "camí de negociació"


Distreien les víctimes per robar-los les joies o diners que duien ACN Igualada.-Els Mossos d'Esquadra han detingut aquest dimecres dues persones que furtaven als transportistes a les àrees de servei de l'A-2. Els arrestats, una dona i un home, de 30 i 51 anys, veïns de Barcelona, han quedat en llibertat amb càrrecs després de declarar davant del jutge. La investigació va arrencar a l'octubre després que la policia detectés un augment de furts a l'interior de vehicles de transportistes que s'aturaven en àrees de servei de l'autovia A-2. Arran de les indagacions es va esbrinar que la dona distreia les víctimes per sostreure les joies o diners que portaven a sobre o tenien a l'interior del vehicle. Pel que fa al seu còmplice, era l'encarregat de traslladar-la per les diferents àrees de servei.  Amb aquest modus operandi acostumaven a robar als transportistes perquè habitualment són gent que està de pas, i de vegades no denuncien el fet per falta de temps o pel poc valor de l'objecte furtat. Durant la investigació els agents també van constatar que els lladres llogaven vehicles per desplaçar-se per tota l'autovia A-2 i l'autopista AP-7 en horari nocturn. D'aquesta manera podien cometre els furts passant més desapercebuts. Finalment, el 28 de novembre els mossos van localitzar i detenir els dos sospitosos a Barcelona i van recuperar part de les joies sostretes. A hores d'ara se'ls relaciona amb dos fets a la comarca de l'Anoia. Un va ser a l'Àrea de Servei del Bruc i un altre a l'Àrea de Servei de Jorba. El valor dels dos furts supera els 2.500 euros, entre joies i diners en efectiu. La investigació continua oberta, ja que els investigadors no descarten que estiguin implicats en més fets similars.

Summary: Dos arrestats per robar als transportistes a les àrees de servei de Jorba i el Bruc


El president del govern espanyol en funcions, Pedro Sánchez, ha remarcat aquest dimecres que la Diada "hauria de ser un dia que unís tots els catalans i catalanes" pel camí del "diàleg, dintre de la Constitució, la convivència, el respecte i l'entesa". Aquest és el missatge que ha transmès a través del seu perfil de Twitter, on ha desitjat en català una bona Diada a tothom. D'altra banda, la portaveu de l'executiu, Isabel Celáa, ha lamentat el missatge institucional del president de la Generalitat, Quim Torra, i ha conclòs que "no ha après res, no ha tret cap lliçó que aquestes fórmules unilaterals no condueixen enlloc". "No hi haurà referèndum d'autodeterminació. No existeix el dret a l'autodeterminació en el nostre sistema constitucional i no li donarem via", ha dit en una entrevista a TVE.  Celáa ha reconegut que no li agrada "gens" el que diu Torra, tot i que respecta la seva llibertat d'expressió. La portaveu ha posat d'exemple el referèndum britànic i ha constatat que aquest tipus d'instruments "no resolen els problemes de la complexitat". Per això, ha instat els independentistes a reflexionar i a "ordenar-se", ja que tenen una "gran divisió" entre ells, ha dit. En aquest sentit, els ha demanat que s'adonin que "estan en un somni que no els porta enlloc", perquè no hi haurà cap referèndum d'autodeterminació a Catalunya. L'únic camí ara, ha afegit, és el diàleg en el marc constitucional per millorar les condicions de vida de tots els ciutadans catalans. Sobre la Diada, espera que sigui "cívica i que comenci a recuperar el que sempre va ser: un lloc de trobada de catalans de diferent ideologia que s'uneixen per la cultura i la llengua". Celáa també ha desitjat que aquest Onze de Setembre sigui també "respectuós amb aquells que han decidit no acudir a la Diada".

Summary: Sánchez diu que la Diada hauria d'unir tots els catalans "pel camí del diàleg, la Constitució, la convivència i l'entesa"